ทองคำนิวยอร์กบวก 6.2 ดอลล์
สัญญาทองคำตลาดนิวยอร์กปิดบวก  6.2 ดอลล์ ได้แรงหนุนจากสกุลเงินดอลลาร์สหรัฐที่อ่อนค่าลง
23 ม.ค. 2556

สัญญาทองคำตลาดนิวยอร์กปิดบวก  6.2 ดอลล์ ได้แรงหนุนจากสกุลเงินดอลลาร์สหรัฐที่อ่อนค่าลง
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 6.2 ดอลลาร์ หรือ 0.37% ปิดที่ 1,693.2 จุด ซึ่งเป็นระดับสูงสุดนับตั้งแต่วันที่ 17 ธ.ค.
นักลงทุนเข้าซื้อสัญญาทองคำหลังจากสกุลเงินดอลลาร์สหรัฐอ่อนค่าลงเมื่อเทียบกับเงินเยน หลังจากธนาคารกลางญี่ปุ่น (บีโอเจ) ประกาศดำเนินนโยบายผ่อนคลายทางการเงินที่คล้ายคลึงกับธนาคารกลางสหรัฐ (เฟด) ด้วยการซื้อพันธบัตรรัฐบาลและสินทรัพย์ทางการเงินประเภทอื่นๆที่ค่อนข้างมีความปลอดภัยจากสถาบันการเงินต่างๆ โดยไม่มีการกำหนดวันสิ้นสุดโครงการ
นอกจากนี้ ค่าเงินดอลลาร์สหรัฐอ่อนแรงลงเมื่อเทียบกับยูโร หลังจากสมาคมนายหน้าอสังหาริมทรัพย์แห่งชาติของสหรัฐ (NAR) รายงานว่า ยอดขายบ้านมือสองของสหรัฐในเดือนธ.ค.ลดลง 1.0% สู่ระดับ 4.94 ล้านยูนิต ซึ่งสวนทางกับที่นักวิเคราะห์ส่วนใหญ่คาดว่ายอดขายจะเพิ่มขึ้นในเดือนสุดท้ายของปี 2555
อย่างไรก็ตาม สัญญาทองคำปรับตัวขึ้นในกรอบที่จำกัด เนื่องจากตลาดได้รับแรงกดดันจากข่าวที่ว่ารัฐบาลอินเดียประกาศขึ้นภาษีนำเข้าทองคำจากปัจจุบันที่ 4% เป็น 6%